บีโอไอ ร่วมกับ กนอ. ภาคเอกชน จัดโรดโชว์ประเทศเกาหลีใต้ เร่งดึงการลงทุนอุตสาหกรรมเป้าหมาย
นายนฤตม์ เทอดสถีรศักดิ์ เลขาธิการคณะกรรมการส่งเสริมการลงทุน (บีโอไอ) เปิดเผยว่า ระหว่างวันที่ 15–18 พฤษภาคมนี้ บีโอไอ พร้อมด้วยการนิคมอุตสาหกรรมแห่งประเทศไทย  (กนอ.) และภาคเอกชน จะร่วมเดินทางไปจัดกิจกรรมส่งเสริมการลงทุน ณ กรุงโซล สาธารณรัฐเกาหลีใต้ เพื่อนำเสนอยุทธศาสตร์และมาตรการส่งเสริมการลงทุนใหม่ของบีโอไอ มาตรการสนับสนุนอื่นๆ ของภาครัฐ และความพร้อมของนิคมอุตสาหกรรมในการรองรับการลงทุนจากเกาหลี ให้กับบริษัทชั้นนำของเกาหลีใต้มากกว่า 40 บริษัท รวมทั้งสมาชิกของสมาคมอุตสาหกรรมยานยนต์ไฟฟ้าเกาหลีใต้นอกจากนี้ ได้กำหนดจัดสัมมนาการลงทุนในหัวข้อ “Thailand Investment Promotion Strategy: NEW Economy, NEW Opportunities” โดยมีพันธมิตรทั้ง กนอ. และบริษัทชั้นนำของไทย ทั้งกลุ่ม ปตท. และเครือซีพี เข้าร่วมบรรยายให้ข้อมูลการลงทุนและโอกาสในการร่วมมือทางธุรกิจกับบริษัทไทย รวมถึงเปิดการเจรจาธุรกิจและให้คำปรึกษาด้านการลงทุนเป็นรายบริษัทกว่า 40 ราย ทั้งนี้ ในช่วง 10 ปีที่ผ่านมา เกาหลีใต้มีการขอรับส่งเสริมการลงทุนรวม 322 โครงการ มูลค่ากว่า 9.1 หมื่นล้านบาท ส่วนใหญ่อยู่ในอุตสาหกรรมเครื่องใช้ไฟฟ้าและอิเล็กทรอนิกส์ ชิ้นส่วนยานยนต์ เหล็กและผลิตภัณฑ์โลหะและดิจิทัล